## Rješenje kojim se daje odobrenje Croatia osiguranju mirovinskom društvu za upravljanje dobrovoljnim mirovinskim fondom d.o.o., Zagreb, za rad Zatvorenog dobrovoljnog mirovinskog fonda Hrvatskih autocesta

### NN 51/2008 (5.5.2008.), Rješenje kojim se daje odobrenje Croatia osiguranju mirovinskom društvu za upravljanje dobrovoljnim mirovinskim fondom d.o.o., Zagreb, za rad Zatvorenog dobrovoljnog mirovinskog fonda Hrvatskih autocesta

# HRVATSKA AGENCIJA ZA NADZOR FINANCIJSKIH USLUGA

**1733**

Na temelju odredbi članka 15. točka 4. alineja 2. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine«, broj 140/05)
primjenom odredbi članka 27., 39. stavka 2., 79. stavka 4., 105. stavka 5. i
114.c stavka 5. Zakona o obveznim i dobrovoljnim mirovinskim fondovima (»Narodne
novine«, broj 49/99, 63/00, 103/03 i 177/04 i 71/07), članka 2. Pravilnika o
izdavanju odobrenja za rad mirovinskog društava (»Narodne novine«, broj 85/01 i
26/08), članka 8. Pravilnika o informativnom prospektu zatvorenog mirovinskog
fonda (»Narodne novine«, broj 106/07) i članka 4. stavka 3. i članka 5.
Pravilnika o obavljanju poslova banke skrbnika (»Narodne novine«, broj 65/01 i
47/03), Hrvatska agencija za nadzor financijskih usluga, odlučujući o zahtjevu
Croatia osiguranja mirovinskog društva za upravljanje dobrovoljnim mirovinskim
fondom d.o.o., Zagreb, Miramarska 22, za odobrenje za rad Zatvorenog
dobrovoljnog mirovinskog fonda Hrvatskih autocesta, Na temelju odluke Uprave, na
sjednici održanoj 17. travnja 2008. godine, donijela je:

## RJEŠENJE

1. Daje se odobrenje Croatia osiguranje mirovinskom društvu za upravljanje
dobrovoljnim mirovinskim fondom d.o.o., Zagreb, Miramarska 22, za rad Zatvorenog
dobrovoljnog mirovinskog fonda Hrvatskih autocesta.
2. Croatia osiguranje mirovinskom društvu za upravljanje dobrovoljnim
mirovinskim fondom d.o.o., Zagreb, Miramarska 22, odobrava se Statut Zatvorenog
dobrovoljnog mirovinskog fonda Hrvatskih autocesta i Informativni prospekt
Zatvorenog dobrovoljnog mirovinskog fonda Hrvatskih autocesta.
3. Daje se odobrenje Croatia osiguranje mirovinskom društvu za upravljanje
dobrovoljnim mirovinskim fondom d.o.o., Zagreb, Miramarska 22, na izbor banke
skrbnika, Hrvatske poštanske banke d.d., Zagreb, Jurišićeva 4.
4. Ovo Rješenje objavit će se u »Narodnim novinama«.

```
Obrazloženje
```

Hrvatska agencija za nadzor financijskih usluga (dalje: Agencija), zaprimila je
13. ožujka 2008., zahtjev Croatia osiguranja mirovinskog društva za upravljanje
dobrovoljnim mirovinskim fondom d.o.o., Zagreb, Miramarska 22 (dalje: Društvo),
za izdavanje odobrenja za rad Zatvorenog dobrovoljnog mirovinskog fonda
Hrvatskih autocesta. Društvo je uz zahtjev priložilo:
1. Izvadak iz sudskog registra za osnivača Društva,
2. Odluku o pokroviteljstvu od 5. siječnja 2008. – Hrvatskih autocesta d.o.o.,
Zagreb, Širolina 4, i o odabiru Croatia osiguranje mirovinsko društvo za
upravljanje dobrovoljnim mirovinskim fondom d.o.o., Zagreb, Miramarska 22, za
osnivanje i upravljanje Zatvorenim dobrovoljnim mirovinskim fondom Hrvatskih
autocesta,
3. Ugovor o pokroviteljstvu Zatvorenog dobrovoljnog mirovinskog fonda Hrvatskih
autocesta,
4. Statut Fonda,
5. Informativni prospekt Fonda,
6. Izjavu o načelima ulaganja Zatvorenog dobrovoljnog mirovinskog fonda
Hrvatskih autocesta,
7. Ugovor s bankom skrbnikom Hrvatskom poštanskom bankom d.d., Zagreb, sklopljen
4. veljače 2008.
8. Informacije o banci skrbniku,
9. Izjava o dokumentima Hrvatske poštanske banke d.d. iz članka 27. Zakona i
Pravilnika o izdavanju odobrenja za rad mirovinskog društva,
10. Procjenu dinamike upisa članova u Zatvoreni dobrovoljni mirovinski fond
Hrvatskih autocesta
11. Revidirano godišnje izvješće za banku skrbnika za 2006. godinu,
12. Dokaz o uplati naknade i administrativne pristojbe za odobrenje za osnivanje
mirovinskog fonda, izbor banke skrbnika, odobrenje statuta i informativnog
prospekta.
Postupajući sukladno odredbama članaka 27. i 105. stavka 5. Zakona o obveznim i
dobrovoljnim mirovinskim fondovima, Agencija je na sjednici održanoj 17. travnja
2008. godine utvrdila da je zahtjev osnovan, pa je odlučeno kao u točki 1.
izrjeke ovog Rješenja.
Utvrđeno je da Statut Zatvorenog dobrovoljnog mirovinskog fonda Hrvatskih
autocesta sadrži podatke sukladno članku 39. Zakona o obveznim i dobrovoljnim
mirovinskim fondovima i Informativni prospekt Zatvorenog dobrovoljnog
mirovinskog fonda Hrvatskih autocesta sadrži podatke sukladno Pravilniku o
informativnom prospektu zatvorenog mirovinskog fonda, te je Agencija postupajući
sukladno odredbama članka 39. stavka 2. i 114.c stavka 5. Zakona o obveznim i
dobrovoljnim mirovinskim fondovima na sjednici održanoj 17. travnja 2008. godine
odlučila kao u točki 2. izrjeke ovog Rješenja.
Na istoj sjednici Agencija je na temelju odluke Uprave, odobrila izbor banke
skrbnika Hrvatske poštanske banke d.d., Zagreb, Jurišićeva 4, te je odobrila
Ugovor o skrbništvu nad imovinom fonda, pa je primjenom odredbe članka 79.
stavka 4. Zakona o obveznim i dobrovoljnim mirovinskim fondovima odlučeno kao u
točki 3. izrjeke ovog Rješenja.
Sukladno odredbi članka 8. stavka 3. Zakona o Hrvatskoj agenciji za nadzor
financijskih usluga, ovo Rješenje objavit će se u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog Rješenja.

Klasa: UP/I-140-01/08-33/1
Urbroj: 326-113-08-4
Zagreb, 17. travnja 2008.

Predsjednik Uprave
**Ante Samodol**, v. r.

Rješenje, NN 51/2008-1733
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)